Girona acaba d’inaugurar un nou hotel de 5 estrelles. És una estructura de fusta, que està als jardins de la Devesa i que serveix perquè determinats tipus d’insectes hi passin l’hivern. De moment n’hi ha dos, però l’Ajuntament no descarta ampliar la xarxa en altres espais verds de la ciutat. La finalitat és, bàsicament, educativa.

El primer hotel que es va instal·lar -l’hivern passat- era una estructura en forma de monòlit i aquest segon, fet en fusta i d’aproximadament 1’70 d’alt, ja té aparença de casa però poden tenir qualsevol forma i diferents graus de complexitat.

Segons l’argot del sector, aquesta estructura que veieu a la imatge de dalt és un 5 estrelles. La de la dreta què seria… un 4 estrelles?

A dins hi ha les condicions necessaries perquè marietes, aranyes, tisoretes o borinots hi puguin passar l’hivern.

Marc Rosdevall, tècnic de parcs i jardins de l’Ajuntament de Girona, explica que es pot fer amb molts tipus de materials. Al dels Jardins de la Devesa hi ha canyes, llenya prima, blocs de fusta amb forats, fullaraca, teules i totxos amb forats.

És només un granet de sorra paliar la falta d’espais que hi ha als entorns urbans per aquests insectes que ajuden a pol·linitzar o a controlar determinades plagues. Rosdevall diu, però, que el principal objectiu és educatiu i el consistori no descarta instal·lar-ne algun més en altres parts de la ciutat.

La moda, diu Rosdevall, ve de França, on fa més temps que tenen hotels d’insectes. Aquí també s’hi han sumat les escoles i és fàcil trobar consells a internet per fabricar-vos el vostre propi hotel. Us deixo un enllaç però, de tota manera, no té gaire misteri.